赠褚武良以尚书出为安东诗
挚虞 (WeiJin)
荡荡大晋，奄有八荒。畿服既宁，守在四疆。桓桓褚侯，镇彼遐方。变文膺武，武步龙骧。（一章）武有七德，众鲜克举。帝用是难，训咨既普。虽有周亲，唯能是与。大周之吉，归美于褚。（二章）褚侯之迈，人望实大。企彼江淮，眇焉如带。智名不彰，能功斯废。靡德而称，靡仁而赖。（三章）济济百辟，穆穆皇朝。虽则异事，谁非同寮。出者眷之，处者恋之。情发于中，用著斯诗。（四章）